b'\n_START_ARTICLE_\nWilhelm von Leeb\n_START_SECTION_\nBiografija\n_START_PARAGRAPH_\nGim\xc4\x97 Bavarijos kariuomen\xc4\x97s majoro \xc5\xa1eimoje. Jaunesnysis brolis Emilis buvo tap\xc4\x99s Vermachto artilerijos generolu. 1895 m., baig\xc4\x99s baig\xc4\x99s gimnazij\xc4\x85, prad\xc4\x97jo fanenjunkerio karo tarnyb\xc4\x85 Vokietijos imperijos 4-ajame Bavarijos lauko artilerijos pulke. 1897 m. tapo leitenantu. Ryt\xc5\xb3 Azijos ekspedicinio lauko artilerijos pulko sud\xc4\x97tyje dalyvavo numal\xc5\xa1inant Boksinink\xc5\xb3 sukilim\xc4\x85 Kinijoje. 1906 m. baig\xc4\x97 Bavarijos karo akademij\xc4\x85. 1912 m. pakeltas \xc4\xaf kapitonus, tarnavo 10-ajame lauko artilerijos pulke. Nuo 1914 m. kovo \xe2\x80\x93 Bavarijos armijos korpuso \xc5\xa1tabo vir\xc5\xa1ininko pavaduotojas. Pirmojo pasaulinio karo prad\xc5\xbeioje tarnavo Vakar\xc5\xb3 fronte, v\xc4\x97liau dalyvavo karo veiksmuose Ryt\xc5\xb3 fronte. Pasi\xc5\xbeym\xc4\x97jo Vokietijos kariuomen\xc4\x97s 1915 m. gegu\xc5\xbe\xc4\x99 ir bir\xc5\xbeel\xc4\xaf vykdytoje Gorlici\xc5\xb3 puolimo operacijoje. 1916 m. gegu\xc5\xbe\xc4\x99 pakeltas \xc4\xaf majorus. Nuo 1917 m. vasario v\xc4\x97l tarnavo Vakar\xc5\xb3 fronte veikusios Ruprechto princo armij\xc5\xb3 grup\xc4\x97s \xc5\xa1tabe. Po karo tarnavo Reichsvere. Nuo 1919 m. dirbo Karo ministerijoje. 1920 m. pakeltas \xc4\xaf pulkininkus leitenantus. Nuo 1924 m. iki 1926 m. buvo artilerijos pulko bataliono vadas, o nuo 1926 m. iki 1928 m. \xe2\x80\x93 artilerijos pulko vadas. 1928 m. paskirtas vadovauti karo apygardos artilerijai. 1929 m. vasar\xc4\xaf pakeltas \xc4\xaf generolus majorus, o t\xc5\xb3 pa\xc4\x8di\xc5\xb3 met\xc5\xb3 gruod\xc4\xaf \xe2\x80\x93 \xc4\xaf generolus leitenantus. 1930 m. paskirtas vadovauti 7-ajai karo apygardai ir 7-ajai Bavarijos p\xc4\x97stinink\xc5\xb3 divizijai. Nepalaik\xc4\x97 naci\xc5\xb3 vykdytos politikos ir A. Hitlerio at\xc4\x97jimo \xc4\xaf vald\xc5\xbei\xc4\x85. 1933 m. spal\xc4\xaf paskirtas 2-osios armij\xc5\xb3 grup\xc4\x97s, dislokuotos Kaselyje, vadu. 1934 m. saus\xc4\xaf pakeltas \xc4\xaf artilerijos generolus. 1938 m. vasar\xc4\xaf, d\xc4\x97l kilusios Fri\xc4\x8do-Blombergo kriz\xc4\x97s, A. Hitlerio reikalavimu atsistatydino i\xc5\xa1 pareig\xc5\xb3. T\xc5\xb3 pa\xc4\x8di\xc5\xb3 met\xc5\xb3 liep\xc4\x85 gr\xc4\x85\xc5\xbeintas \xc4\xaf tarnyb\xc4\x85 bei paskirtas vadovauti 12-ajai armijai, kuri u\xc5\xbe\xc4\x97m\xc4\x97 Sudet\xc5\xb3 kra\xc5\xa1t\xc4\x85. 1939 m. paskirtas vadovauti Armij\xc5\xb3 grupei \xc5\xa0iaur\xc4\x97. U\xc5\xbe s\xc4\x97kming\xc4\x85 Lenkijos u\xc5\xbe\xc4\x97mimo kampanij\xc4\x85 1939 m. lapkrit\xc4\xaf pakeltas \xc4\xaf generolus pulkininkus. M\xc5\xab\xc5\xa1io d\xc4\x97l Pranc\xc5\xabzijos metu vadovavo Armij\xc5\xb3 grupei C. 1940 m. liepos 19 d. jam, kaip ir dar 11 Vermachto auk\xc5\xa1\xc4\x8diausio rango generol\xc5\xb3, buvo suteiktas feldmar\xc5\xa1alo laipsnis u\xc5\xbe j\xc5\xb3 veiksmus \xc5\xbeaibi\xc5\xa1kai nugalint Pranc\xc5\xabzij\xc4\x85. Barbarosos operacijos metu v\xc4\x97l vadovavo Armij\xc5\xb3 grupei \xc5\xa0iaur\xc4\x97, kuriai buvo pavesta u\xc5\xbeimti Baltijos \xc5\xa1alis ir Leningrad\xc4\x85. 1942 m. saus\xc4\xaf, d\xc4\x97l patirt\xc5\xb3 nes\xc4\x97kmi\xc5\xb3 Ryt\xc5\xb3 fronte, atsistatydino i\xc5\xa1 pareig\xc5\xb3 ir buvo perkeltas \xc4\xaf rezerv\xc4\x85. 1945 m. gegu\xc5\xbe\xc4\x97s 2 d. JAV paj\xc4\x97g\xc5\xb3 paimtas \xc4\xaf nelaisv\xc4\x99. T\xc4\x99stinio Niurnbergo karo tribunolo proceso metu, 1948 m. spal\xc4\xaf nuteistas 3 m. kal\xc4\x97ti u\xc5\xbe karo nusikaltimus. D\xc4\x97l to, kad jau iki nuosprend\xc5\xbeio buvo kalintas daugiau nei 3 metus, i\xc5\xa1 kal\xc4\x97jimo paleistas.'